กทม. เปิดลงทะเบียนฉีดวัคซีน “ผู้ป่วยติดเตียง-ผู้สูงอายุ” ถึงบ้าน
กทม. เปิดลงทะเบียนฉีดวัคซีนต้านไวรัสโควิด-19 ให้กับ “ผู้ป่วยติดเตียง-ผู้สูงอายุ-ผู้ป่วยกลุ่มเปราะบาง” โดยจะจัดทีมฉีดวัคซีนถึงบ้าน ตั้งแต่วันนี้เป็นต้นไป
กทม. เปิดลงทะเบียนฉีดวัคซีนต้านไวรัสโควิด-19 ให้กับ “ผู้ป่วยติดเตียง-ผู้สูงอายุ-ผู้ป่วยกลุ่มเปราะบาง” โดยจะจัดทีมถึงบ้าน ตั้งแต่วันนี้
20 ส.ค. 2564

พล.ต.อ.อัศวิน ขวัญเมือง ผู้ว่าราชการกรุงเทพมหานคร (กทม.) กล่าวว่า เพื่อเป็นการอำนวยความสะดวกแก่ผู้ป่วยติดเตียงที่ยังไม่ได้รับการฉีดวัคซีนโควิด-19 รวมทั้งป้องกันและควบคุมสถานการณ์การแพร่ระบาดของโรค กทม. ได้เปิดลงทะเบียนฉีดวัคซีนให้แก่ผู้ป่วยติดเตียง ผู้สูงอายุ และผู้ป่วยกลุ่มเปราะบาง ที่พักอาศัยอยู่แต่ภายในบ้าน ไม่สามารถเดินทางออกจากบ้านมารับบริการฉีดวัคซีนที่โรงพยาบาลหรือหน่วยบริการฉีดวัคซีนได้ ตั้งแต่บัดนี้เป็นต้นไป
โดยสามารถลงทะเบียนได้ที่ลิงก์ https://forms.gle/vW5meyKHz5dVjz2q7 จะมีทีมสาธารณสุขไปให้บริการฉีดที่บ้าน ซึ่งการที่ผู้ป่วยติดเตียงได้ฉีดวัคซีนป้องกันโรคโควิด-19 จะช่วยลดความรุนแรงหากติดเชื้อได้ พร้อมกันนี้ กทม. จะมีทีมปฏิบัติการเชิงรุก (CCRT) ฉีดวัคซีนเชิงรุกในชุมชนและในพื้นที่ที่มีการระบาดสูงอย่างต่อเนื่อง หากพบผู้ป่วยติดเตียงจะฉีดวัคซีนให้ทันที
“หากครอบครัวใดที่ภายในบ้านมีผู้ป่วยติดเตียง หรือผู้สูงอายุที่ยังไม่ได้รับการฉีดวัคซีน ขอให้ลงทะเบียนเพื่อฉีดวัคซีนโดยเร็ว เนื่องจากผู้ป่วยติดเตียง ถือเป็นกลุ่มเปราะบางที่เสี่ยงต่อการติดเชื้อได้ง่าย และอาจมีอาการที่รุนแรง รวมทั้งมีอัตราการเสียชีวิตสูง” ผู้ว่าฯ กทม.ระบุ
 